Komisjoni otsus,

14. august 2003,

millega rakendusasutustele antakse üle Bulgaaria Vabariigis ühinemiseelsel perioodil põllumajanduse ja maaelu arendamiseks ettenähtud ühinemiseelsete meetmete toetuste haldamine

(2003/614/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. juuni 1999. aasta määrust (EÜ) nr 1266/1999 kandidaatriikidele ühinemiseelse strateegia raames antava abi koordineerimise kohta, millega muudeti määrust (EMÜ) nr 3906/89, [1] eriti selle artikli 12 lõiget 2,

võttes arvesse nõukogu 21. juuni 1999. aasta määrust (EÜ) nr 1268/1999, mis käsitleb ühenduse toetust Kesk- ja Ida-Euroopa kandidaatriikides ühinemiseelsel perioodil põllumajanduse ja maaelu arenguks ettenähtud ühinemiseelsetele meetmetele, [2] mida on viimati muudetud määrusega (EÜ) nr 696/2003, [3] ning eriti selle artikli 4 lõikeid 5 ja 6,

ning arvestades järgmist:

(1) Põllumajanduse ja maaelu arendamise ühinemiseelne eriprogramm Bulgaaria Vabariigile (edaspidi SAPARD) võeti vastu komisjoni 20. oktoobri 2000. aasta otsusega [4] ning seda muudeti komisjoni 21. mai 2002. aasta otsusega vastavalt määruse (EÜ) nr 1268/1999 artikli 4 lõikele 5.

(2) Bulgaaria Vabariigi valitsus ja komisjon, tegutsedes ühenduse nimel, sõlmisid 18. detsembril 2000 mitmeaastase rahastamislepingu, milles sätestati SAPARDi elluviimise tehniline, õiguslik ja haldusraamistik, nagu on muudetud 2001. aasta rahastamislepinguga, mis sõlmiti 19. veebruaril 2002 ja mis lõpuks jõustus 29. juulil 2002.

(3) Bulgaaria Vabariigi pädev asutus on määranud SAPARDi asutuse mõnede SAPARDis määratletud meetmete rakendamiseks. Rahandusministeeriumi juures asuv riiklik fond on nimetatud SAPARDi rakendamise finantsfunktsioonide täitjaks.

(4) Riiklike ja sektorite programmide/projektijuhtimise võimsuse, riigi rahanduse finantskontrollikorra ja ülesehituse juhtumite analüüsi alusel, nagu on sätestatud määruse (EÜ) nr 1266/1999 artikli 12 lõikes 2, võttis komisjon 14. mail 2001 vastu otsuse 2001/380/EÜ, millega rakendusasutustele antakse üle Bulgaaria Vabariigis ühinemiseelsel perioodi põllumajanduse ja maaelu arenguks ette nähtud ühinemiseelsete meetmete toetuse haldamine, [5] võttes arvesse teatavaid SAPARDis sätestatud meetmeid.

(5) Komisjon on seejärel täiendavalt analüüsinud määruse (EÜ) nr 1266/1999 artikli 12 lõike 2 alusel meetmeid 1.2.1 "Hulgimüügiturud", 1.4 "Metsandus ja põllumajanduspiirkondade metsastamine, investeeringud metsamajanditesse, metsandustoodete töötlemisse ja turustamisse", 1.5 "Tootjarühmade asutamine", 2.2 "Külade uuendamine ja areng, maaelu pärandi ja kultuuritraditsioonide kaitse ja säilitamine", 2.3 "Maaelu infrastruktuuri areng ja täiustamine", 3.1 "Kutseõppe täiustamine" ja 4.1 "Tehniline abi" vastavalt SAPARDis sätestatule. Komisjon leiab, et ka nende meetmete osas vastab Bulgaaria Vabariik komisjoni 7. juuni 2000. aasta määruse (EÜ) nr 2222/2000, milles kehtestatakse nõukogu määruse (EÜ) nr 1268/1999 (mis käsitleb ühenduse toetust Kesk- ja Ida-Euroopa kandidaatriikides ühinemiseelsel perioodil põllumajanduse ja maaelu arenguks ettenähtud ühinemiseelsetele meetmetele) rakendamise finantseeskirjad, [6] viimati muudetud määrusega (EÜ) nr 188/2003, [7] artiklite 4–6 ja lisa sätetele ning määruse (EÜ) nr 1266/1999 lisas esitatud miinimumtingimustele.

(6) Seepärast on ajakohane loobuda määruse (EÜ) nr 1266/1999 artikli 12 lõikes 1 sätestatud eelneva heakskiidu nõudest ja anda üle meetmete 1.2.1, 1.4, 1.5, 2.2, 2.3, 3.1 ja 4.1 osas abi haldamine detsentraliseeritud alustel Bulgaaria Vabariigi riiklikule põllumajandusfondile ja rahandusministeeriumi juures asuva riikliku fondi direktoraadile.

(7) Kuna meetmete 1.2.1, 1.4, 1.5, 2.2, 2.3, 3.1 ja 4.1 kontrollimine komisjoni poolt põhineb süsteemil, mille kõik olulised elemendid veel täiel määral ei tööta, on asjakohane SAPARDi juhtimine ajutistel alustel üle anda riiklikule põllumajandusfondile ja rahandusministeeriumi juures asuva riikliku fondi direktoraadile vastavalt määruse (EÜ) nr 2222/2000 artikli 3 lõikele 2.

(8) 3. juulil 2003 esitasid Bulgaaria ametiasutused kulutuste abikõlblikkuse eeskirjad kooskõlas mitmeaastase rahastamisleppe B osa artikli 4 lõikega 1. Komisjonilt oodatakse vastava otsuse langetamist.

(9) SAPARDi haldamise täielikku üleandmist kavandatakse alles siis, kui on teostatud täiendavad kontrollid, et veenduda süsteemi rahuldavas toimimises, ja komisjoni mis tahes soovitused abi haldamise üleandmise kohta riiklikule põllumajandusfondile ja rahandusministeeriumi juures asuva riikliku fondi direktoraadile on teostatud,

ON TEINUD JÄRGMISE OTSUSE:

Artikkel 1

Käesolevaga loobutakse komisjoni eelneva heakskiidu nõudest projektivalikul ja lepingute sõlmimisel meetmete 1.2.1, 1.4, 1.5, 2.2, 2.3, 3.1 ja 4.1 osas Bulgaaria Vabariigi poolt, mis on sätestatud määruse (EÜ) nr 1266/1999 artikli 12 lõikes 1.

Artikkel 2

SAPARDi juhtimine antakse üle ajutistel alustel järgmiselt:

1) riiklik põllumajandusfond (SAPARDi asutus) asukohaga 55 Hristo Botev Boulevard, 1040 Sofia, Bulgaaria, SAPARDi meetmete 1.2.1, 1.4, 1.5, 2.2, 2.3, 3.1 ja 4.1 rakendamiseks vastavalt põllumajanduse ja maaelu arenguprogrammile, mille komisjon kiitis heaks 20. oktoobril 2000; ja

2) rahandusministeerium, riiklik fondi direktoraat, asukohaga 102 Radkovski Street, 1040 Sofia, Bulgaaria, Bulgaaria Vabariigi nimel SAPARDi meetmete 1.2.1, 1.4, 1.5, 2.2, 2.3, 3.1 ja 4.1 rakendamise finantsfunktsioonide täitmiseks.

Artikkel 3

Ilma et see piiraks otsuste tegemist SAPARDi programmi alusel individuaalsetele toetusesaajatele abi andmiseks, kohaldatakse Bulgaaria Vabariigi 3. juuli 2003. aasta kirjas esitatud kulukõlblikkuseeskirju.

Brüssel, 14. august 2003

Komisjoni nimel

komisjoni liige

Franz Fischler

[1] EÜT L 161, 26.6.1999, lk 68.

[2] EÜT L 161, 26.6.1999, lk 87.

[3] ELT L 99, 17.4.2003, lk 24.

[4] K(2000) 3058 lõplik.

[5] EÜT L 134, 17.5.2001, lk 65.

[6] EÜT L 253, 7.10.2000, lk 5.

[7] ELT L 27, 1.2.2003, lk 14.

--------------------------------------------------